**Kære beboere**

**Vi håber I nyder den dejlige danske sommer.**

**Vi har samlet lidt orientering og information til jer.**

**Først lidt om udlejning**

**Jannie og Ole, 3 C, 2.2 flytter den 1. juli til lejligheden 3 H, 3.1. Jannie og Ole var skrevet op på den interne venteliste, som vi alle har mulighed for, og dermed få fortrinsret til ledige boliger i afdelingen, hvis vi på et tidspunkt ønsker at flytte til en anden bolig.**

**Lejligheden 3 C, 2.2 er udlejet til Liss og Flemming Wetterstein pr. 1. august. Liss og Flemming kommer fra eget hus i Løkketoften. Flemming var med fra byggeriets start som medlem af Følgegruppen.**

**Næste lejlighed, som skal genudlejes, er 3 P, 1.3. Lejligheden er opsagt.**

**Farligt affald og tekstilaffald**

**Vi har nu modtaget forslag til en løsning til farligt affald fra Vestforbrænding. Der opsættes 1 miljøskab, som kan indeholde op til 6 miljøbokse. Derudover opsættes beholder til tekstilaffald.**

**Når vi modtager skab og beholder kommer der flere informationer om sortering m.m. Der bliver få ting, som vi skal gøre anderledes og lidt, som vi skal være bedre til.**

**Skadedyr**

**Vi har igen anmeldt, at der er set skadedyr i området omkring affaldsrummene under rampen. Rottemanden mødte op samme formiddag. Der er opsat flere fælder, som bliver tilset, og naborummet er blevet opfordret til at rydde op og holde bedre orden.**

**Repræsentantskabsmøde**

**Den 23. maj var der repræsentantskabsmøde i Vallensbæk Boligselskab. Det er repræsentantskabet, som vælger Boligselskabets bestyrelse.**

**Formandens, Katjas beretning for Vallensbæk Boligselskab var udsendt inden mødet. Selskabets regnskab for 2022 blev godkendt.**

**Der var forslag til ændringer i selskabets vedtægter, som blev godkendt. Ændringen betyder, at Stationstorvet igen har en plads i boligselskabets bestyrelse. På mødet blev Peder valgt til Organisationsbestyrelsen, og Gert som suppleant.**

**Du kan se beretningen på forsiden af Seniorparken.dk**

**Generalforsamling i Ejerforeningen Vallensbæk Stationscenter**

**Næste møde var ordinær generalforsamling i Ejerforeningen den 24. maj via Teams. (Vi sidder ved hver sin pc rundt om i landet.)**

**Cibus Vavsivan Aps har overtaget Vallensbæk Stationscenter i april 2022 fra SGNordic. Siden da har Fokus Asset Management været forvalter og administrator for centret og ejerforeningen.**

**Vi har fortsat et udestående om affaldsareal ved Rema. SGNordic havde ikke underskrevet aftalen inden overdragelsen til Cibus, som endnu ikke har tiltrådt aftalen om 30-årig brugsret. Det betyder, at vi fortsat betaler leje og ikke har betalt beløbet for brugsretten.**

**Derudover har vi gentaget vores henvendelse om, at vi oplever meget støj fra lastbiler til varelevering Rema.**

**Vi har også flere gange klaget over niveau af renholdelse af p-dæk.**

**Anders Vibe fra Focus lovede at se på og undersøge ovenstående og vende tilbage.**

**På mødet blev bestyrelsesformand Anders Vibe, Focus og Bo Mølgaard, KAB genvalgt.**

**Derudover blev Nanna Dahlmann, Focus og Peder Kornum valgt til bestyrelsen.**

**Budget 2024**

**Afdelingsbestyrelsen er sammen med kundechef Bo Mølgaard og Martin, kundeøkonom, KAB i fuld gang med at forberede budget for 2024.**

**Som vi nævnte på afdelingsmødet i september 2022, så må vi forberede os på huslejestigninger de kommende år, medens vi kan glæde os over 6 år uden stigninger.**

**Det er stigende udgifter til lønninger, renholdelse, forsikring og renter, bidrag og afdrag på vores realkreditlån, som er en del af forklaringen.**

**Samtidig har Vallensbæk Boligselskab vedtaget en henlæggelsespolitik, som fastlægger retningslinjer for arbejdet med den almindelige og planlagte vedligeholdelse.**

**Vi vil lave en redegørelse for hvad ovenstående betyder for os i god tid inden afdelingsmødet i september.**

**Udvidelse af fælleslokalet**

**Vi har holdt det første møde om udvidelse af fælleslokalet. Projektleder er Mathilde Lykke Schwarz-Nielsen fra KAB. Der er en følgegruppe, som består af afdelingsbestyrelsen og Peter Allan Hansen, som er formand i Firkløverparken og udpeget af Organisationsbestyrelsen.**

**Første opgave for Mathilde er at finde ud af, om vi har mulighed for at få tilladelse til udvidelsen. Der er nogle udfordringer, fordi vi bor over et p-dæk og derfor ikke ejer ”grunden”, som vi har bygget på.**

**Frivillig arbejdskraft**

**På Stationstorvet er vi i den heldige situation, at der er flere beboere, som har lyst og energi til at bidrage med frivillig arbejdskraft til nogle praktiske opgaver.**

**Vi har nu lavet et par skemaer, som fortæller hvilke opgaver, som bliver udført på frivillig basis og af hvem. Jeg håber, at vi har fået alt og alle med.**

**Det har stor betydning for vores regnskab, at vi ikke skal bestille håndværkere til opgaverne, så en stor tak til alle de frivillige.**

**I samme forbindelse skal vi nævne, at der også er flere beboere, som påtager sig opgaver i udvalg og bestyrelser til fremme af fællesskabet, også stor tak til dem.**

**Skemaerne vil indtil videre være tilgængelig på forsiden af Seniorparken.dk og fremover under Din bolig på hjemmesiden.**

**Vi har også brug for din indsats, bare sig til.**

**Hjemmesiden Seniorparken.dk**

**Afsnittet Regler er blevet omdøbt til Din bolig, som nu indeholder de dokumenter, som vi fik udleveret i en mappe ved indflytningen. Så det er her nuværende og kommende beboere finder alle regler vedrørende Din bolig. Der er et par emner, som mangler tekst, men de er på vej.**

**Hjemmesiden bliver revideret til efteråret, så hvis du har gode ideer eller forslag, så hører jeg gerne.**

**Foreningen Vallensbæk Senior Park**

**Når meget er sagt og gjort, så er der meget, som er sagt men ikke gjort.**

**På generalforsamlingen i marts måned i Foreningen Vallensbæk Senior Park nævnte formanden, i forbindelse med at aktivitetsudvalget havde valgt at stoppe, at bestyrelsen havde tanker om at invitere interesserede til en snak om, hvilke forventninger og forslag der er til fremtidige aktiviteter, og hvem der kunne have lyst til at være med i et nyt aktivitetsudvalg.**

**Det har vi ikke fået gjort endnu. Men nu tager vi hul på det. Senest fredag den 21. juli kommer vi med en invitation til et møde i første halvdel af august måned.**

**På dette møde skal vi også tale om den flotte gave, vi har modtaget fra GF forsikring, nemlig 60 stk. Højskolesangbøger, og hvordan gaven kan blive til glæde og gavn for fællesskabet.**

**Vi ønsker alle en fortsat god sommer**

**Afdelingsbestyrelsen Vallensbæk Stationstorv**

**Bestyrelsen Foreningen Vallensbæk Senior Park**